รัฐบาลไทย-ข่าวทำเนียบรัฐบาล-‘รมว.สุชาติ’ ห่วงใยเหตุเพลิงไหม้โรงงานรองเท้า ย่านกิ่งแก้ว ย้ำดูแลสิทธิลูกจ้างหากถูกเลิกจ้าง
วันพุธที่ 20 ตุลาคม 2564
‘รมว.สุชาติ’ ห่วงใยเหตุเพลิงไหม้โรงงานรองเท้า ย่านกิ่งแก้ว ย้ําดูแลสิทธิลูกจ้างหากถูกเลิกจ้าง
รมว.แรงงาน ห่วงใยนายจ้าง ลูกจ้างจากเหตุเพลิงไหม้บริษัท วัฒนาฟุตแวร์ จํากัด (มหาชน) โรงงานรองเท้าย่านกิ่งแก้ว จังหวัดสมุทรปราการ กําชับเจ้าหน้าที่หน่วยงานในสังกัด เร่งตรวจสอบที่เกิดเหตุพร้อมช่วยเหลือตามขั้นตอนและดูแลสิทธิประโยชน์หากมีการหยุดงานหรือเลิกจ้าง
นายสุชาติ ชมกลิ่น รัฐมนตรีว่าการกระทรวงแรงงานเปิดเผยถึง กรณีเกิดเหตุเพลิงไหม้โรงงาน บริษัท วัฒนาฟุตแวร์ จํากัด (มหาชน) ประกอบกิจการผลิตรองเท้าหนัง มีลูกจ้างจํานวน 261 คน ตั้งอยู่ที่ ซอยกิ่งแก้ว 9 ตําบลราชาเทวะ อําเภอบางพลี จังหวัดสมุทรปราการ กระทรวงแรงงานภายใต้การกํากับดูแลของพล.อ.ประวิตร วงษ์สุวรรณ รองนายกรัฐมนตรีมีความห่วงใยในความปลอดภัยทั้งชีวิตและทรัพย์สินของลูกจ้าง นายจ้าง และสถานประกอบกิจการ จากเหตุเพลิงไหม้ดังกล่าว จึงสั่งการให้หน่วยงานในสังกัดกระทรวงแรงงานในพื้นที่รับผิดชอบเข้าไปดูแลช่วยเหลือนายจ้าง ลูกจ้าง ซึ่งจากการตรวจสอบของสํานักงานสวัสดิการและคุ้มครองแรงงานจังหวัดสมุทรปราการ พบว่า เวลา 21.00 น. ขณะเกิดเหตุไม่มีลูกจ้างปฏิบัติงาน มีเพียงพนักงานรักษาความปลอดภัยของโรงงานได้กลิ่นไหม้ จึงเปิดประตูโกดังเข้าไปและพบไฟกําลังไหม้เครื่องจักร จึงพยายามนําถังดับเพลิงช่วยกันดับไฟในเบื้องต้น แต่ไฟลุกลามไม่สามารถควบคุมได้จึงได้โทรศัพท์แจ้งเจ้าหน้าที่ดับเพลิง องค์การบริหารส่วนตําบลราชาเทวะ ซึ่งเจ้าหน้าที่ได้นํากําลังเข้าควบคุมเพลิงไหม้ภายในห้องกักเก็บลังกระดาษ ใกล้เคียงกับห้องกักเก็บรองเท้าของโรงงาน โดยเจ้าหน้าที่สามารถควบคุมเพลิงได้ในเวลา 23.30 น. จากการสํารวจพบว่าเพลิงไหม้ยังไม่เข้าไปถึงห้องกักเก็บสารเคมีสําหรับใช้ผลิตรองเท้า และเหตุการณ์ครั้งนี้มีผู้ได้รับบาดเจ็บเป็นเจ้าหน้าที่ดับเพลิง 1 คน ได้ถูกกระจกบาดตามร่างกาย ขณะนี้ได้ส่งตัวเจ้าหน้าที่ไปรักษาตัวยังโรงพยาบาลเรียบร้อยแล้ว ทั้งนี้กระทรวงแรงงานได้สั่งการให้กรมสวัสดิการและคุ้มครองแรงงาน ส่งพนักงานตรวจความปลอดภัยในการทํางานและพนักงานตรวจแรงงาน เข้าตรวจสอบพื้นที่ความปลอดภัยของสภาพของอาคาร และตรวจสอบเรื่องสารเคมีที่เป็นวัตถุดิบในการผลิตรองเท้าได้มีการเก็บรักษาในสภาพที่ปลอดภัยหรือไม่ รวมทั้งกําชับให้กสร.คุ้มครองดูแลผลกระทบต่อลูกจ้างที่อาจต้องหยุดการทํางานชั่วคราวหรือถูกเลิกจ้าง ให้ได้รับสิทธิประโยชน์ถูกต้องตามกฎหมาย พร้อมเน้นย้ําขอความร่วมมือนายจ้าง ลูกจ้าง ในสถานประกอบกิจการ ตรวจสอบเครื่องจักร อุปกรณ์ไฟฟ้าให้อยู่ในสภาพสมบูรณ์ ปลอดภัย หากพบว่าชํารุดต้องซ่อมแซมทันที รวมทั้งปิดเครื่องจักร อุปกรณ์ไฟฟ้าและระบบต่าง ๆ ที่ไม่ได้ทํางานให้เรียบร้อย เพื่อจะได้ช่วยลดความเสียหายกรณีที่เกิดเพลิงไหม้ได้
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)กล่าวว่า กสร. ได้ขานรับข้อสั่งการของท่านรมว.สุชาติ ในเรื่องดังกล่าว กรมได้มอบให้ศูนย์ความปลอดภัยในการทํางานเขต 10 และสํานักงานสวัสดิการและคุ้มครองแรงงานงาน จ.สมุทรปราการ เข้าร่วมตรวจสอบสถานที่เกิดเหตุทั้งในส่วนของสภาพแวดล้อมของอาคารและสารเคมีสําหรับใช้ผลิตรองเท้า ว่ามีความปลอดภัยในการทํางานตามที่กฎกระทรวง กําหนดมาตรฐานในการบริหาร จัดการและดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับสารเคมีอันตราย พ.ศ. 2556 และกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับการป้องกันและระงับอัคคีภัย พ.ศ. 2555 ตามพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 หรือไม่ และเนื่องจากสภาพโรงงานเสียหายอาจทําให้ไม่สามารถประกอบกิจการในช่วงนี้ พนักงานตรวจแรงงานจะได้พูดคุยกับนายจ้างว่าจะดําเนินการต่อไปอย่างไร โดยจะดูแลให้เกิดความเป็นธรรมหากมีการเลิกจ้างลูกจ้างด้วย